
转讜住驻讜转





	讜砖讛讬讛 讘讻讜专 谞讜讟诇 砖谞讬 讞诇拽讬诐. 讻讗谉 诇讗 讚拽讚拽 讛拽讜谞讟专住 讬驻讛 讚驻讬' 讗注''讙 讚讻砖诪转 讞驻专 诇讗 讛讬讛 爪诇驻讞讚 拽讬讬诐 讗驻''讛 讘谞讜转讬讜 谞讜讟诇讜转 讞诇拽 讘讻讜专讛 砖诇 爪诇驻讞讚 讘谞讻住讬 讞驻专 讻讚转谞讬讗 讘转讜住驻转讗 讚讘讻讜专讜转 讻讬爪讚 讗讬谉 讛讘讻讜专 谞讜讟诇 讘专讗讜讬 讻讘诪讜讞讝拽 诪转 讗讘讬讜 讘讞讬讬 讗讘讬讜 谞讜讟诇 驻讬 砖谞讬诐 讘谞讻住讬 讗讘讬讜 讜讗讬谞讜 谞讜讟诇 驻讬 砖谞讬诐 讘谞讻住讬 讗讘讬 讗讘讬讜 讻讙讜谉 讬注拽讘 砖诪转 讘讞讬讬 讬爪讞拽 讛讬讛 专讗讜讘谉 讘讻讜专 谞讜讟诇 驻讬 砖谞讬诐 讘谞讻住讬 讬注拽讘 讗讘诇 诇讗 讘谞讻住讬 讬爪讞拽 讝拽谞讜 砖讛专讬 [讗驻讬诇讜] 讗诐 讛讬讛 讬注拽讘 拽讬讬诐 讻砖诪转 讬爪讞拽 诇讗 讛讬讛 讬注拽讘 谞讜讟诇 驻讬 砖谞讬诐 砖讛专讬 驻砖讜讟 讛讜讗 讛诇讻讱 专讗讜讘谉 讛讘讗 诇讬专砖 诪讻讞 讬注拽讘 讘谞讻住讬 讬爪讞拽 诇讗 讬讟讜诇 讗诇讗 讞诇拽 驻砖讬讟讜转 砖诇 讗讘讬讜 注''讻 讜诇讗 讛讬讛 诇讜 诇驻专砖 讻谉 讚诇讗 拽专讬 专讗讜讬 讻讬 讛讗讬 讙讜讜谞讗 诪讛 砖讗讬谉 专讗讜讘谉 谞讜讟诇 驻讬 砖谞讬诐 诪注砖讜 讘谞讻住讬 讬爪讞拽 讗诇讗 讛讗 拽专讬 专讗讜讬 诪讛 砖讗讬谉 专讗讜讘谉 谞讜讟诇 驻讬 砖谞讬诐 诪讗讞讬讜 讘谞讻住讬 讬爪讞拽 砖诇讗 讛讜讞讝拽 讘讛谉 诪注讜诇诐 讬注拽讘 讜讛讜讛 诇讬讛 专讗讜讬:





专讘讬谞讜 讙专砖讜诐

讗讙讘 讞讜专驻讬讛. 砖讛讬讛 诪讞讝讬专 转诇诪讜讚讜:



诇讗 注讬讬谉 讘讛. 讘诪转谞讬' 砖诇讗 讚拽讚拽 讘讛 诇驻讬讻讱 讛讬讛 砖讜讗诇:



讛讗讘 拽讜讚诐 诇讻诇 讬讜爪讗讬 讬专讻讜. 讜讗讘专讛诐 拽讜讚诐 诪砖讜诐 讚讻诇 讛谞讬 诪讻讞讜 拽讗转讜:



讜专诪讬 讘专 讞诪讗. 讚拽讗 诪讬讘注讬讗 诇讬讛 讛讻讬 拽讗诪专 诇讱. 讛讗 讚拽转谞讬 讛讗讘 拽讜讚诐 诇讻诇 讬讜爪讗讬 讬专讬讻讜 砖诇讗 讬讛讗 讬爪讞拽 讬讜专砖讜 讚讛讜讗 拽讜讚诐 诪谉 讛讗讞讬谉 砖诇 讘谞讜 讚讛讬讬谞讜 讬砖诪注讗诇 讗讘诇 讗讬谉 讗讘讬 讛讗讘 拽讜讚诐 诇讻诇 讬讜爪讗讬 讬专讻讜 砖诇 讘谞讜 讚诇讗 诪拽讚诪讬谞谉 诇讬讛 诇讗讘专讛诐 诪拽诪讬 讬注拽讘 讘谞讻住讬 注砖讜 讗诇讗 讬注拽讘 拽讜讚诐:



讛"谞 诪住转讘专讗 讚拽转谞讬. 住讬驻讗 讚诪转谞讬' 讝讛 讛讻诇诇 讜讻讜': 讜讗诐 讗讬转讬讛 讬爪讞拽 砖讛讜讗 讗讘讬 注砖讜 讬爪讞拽 拽讜讚诐 讛砖转讗 讚诇讬转讬' 讬注拽讘 拽讜讚诐 诇讗讘专讛诐 讗注"讙 讚讻诇 讛谞讬 诪讻讞讜 砖诇 讗讘专讛诐 拽讗 讗转讬讬谉 讛讻讗 讬注拽讘 拽讜讚诐 诪砖讜诐 讚拽专讜讘 诇讬讛 讟驻讬 讬注拽讘 诪讗讘专讛诐 砖讛讜讗 讗讘讬 讗讘讬讜 讜转讜 诇讗 诪讬讚讬 讚诇讬讻讗 诇讚拽讚拽 讘讚讘专 讻诇讜诐:



驻讬住拽讗 讘谞讜转 爪诇驻讞讚 谞讟诇讜 讙' 讞诇拽讬诐 讘谞讞诇讛 讞诇拽 讗讘讬讛谉 砖讛讬讛 诪讬讜爪讗讬 诪爪专讬诐. 讚住讘讬专讗 诇讬讛 诇转谞讗 讚诇讬讜爪讗讬 诪爪专讬诐 谞转讞诇拽讛 讛讗专抓 讗注"讙 讚诪转讜 讘谞讬讛谉 讬讜专砖讬谉 讞诇拽谉:



讜讞诇拽讜 注诐 讗讞讬讜. 砖诇 爪诇驻讞讚:



讘谞讻住讬 讞驻专. 砖讛讬讛 谞诪讬 诪讬讜爪讗讬 诪爪专讬诐. 讜诇驻讬 砖讛讬讛 爪诇驻讞讚 讘讻讜专 谞讟诇讜 砖谞讬 讞诇拽讬诐 讘谞讻住讬 讞驻专 讗讘讬讜 讚讛讬讬谞讜 砖诇砖讛 讞诇拽讬诐:





专诪讘"谉

诪转谞讬': 讘谞讜转 爪诇驻讞讚 谞讟诇讜 砖诇砖讛 讞诇拽讬诐 讜讻讜' 讜砖讛讬讛 讘讻讜专 讜谞讟诇 驻讬 砖谞讬诐. 驻讬' 讗注"讙 讚诇讗 讗转讜 谞诪讬 讛谞讬 谞讻住讬 诇讬讚 爪诇驻转讚 讚诪转 讘讞讬讬 讗讘讬讜 讗驻讬诇讜 讛讻讬 讻讬讜谉 讚讞驻专 讛讜讛 诪讜讞讝拽 砖讗专抓 讬砖专讗诇 诪讜讞讝拽转 讛讬讗 讬专讬转 诇讬讛 爪诇驻转讚 讘拽讘专讜 砖诇 爪诇驻讞讚 讜砖拽讬诇 诇讛讜 驻讬 砖谞讬诐 讻讚转谞讬' 讘转讜住驻转讗 讚驻讬专拽讬谉 讜讗转讬讗 谞诪讬 讘转讜住驻转讗 讚讘讻讜专讜转 讻讬爪讚 讗讬谉 谞讜讻讬诇 讘专讗讜讬 讻讘诪讜讞讝拽 诪转 讗讘讬讜 讘讞讬讬 讗讘讬 讗讘讬讜 谞讜讟诇 驻讬 砖谞讬诐 诪谞讻住讬 讗讘讬讜 讜讗讬谞讜 谞讜讟诇 驻讬 砖谞讬诐 诪谞讻住讬 讗讘讬 讗讘讬讜 驻讬' 砖讗祝 讘讗讜转讜 讞诇拽 砖讬砖 诇讗讘讬讜 砖讛讬讛 驻砖讜讟 讘谞讻住讬 讝拽谞讜 讗讬谞讜 谞讜讟诇 驻讬 砖谞讬诐 诪砖讜诐 讚专讗讜讬 讛讜讗 诇讗讘讬讜 讜讻诇 砖讻谉 讘谞讻住讬 讛讝拽谉 讘砖讘讗 诇讞诇讜拽 注诐 讗讞讬 讗讘讬讜 砖讗讬谞讜 谞讜讟诇 驻讬 砖谞讬诐 讘讗讞讚 诪讗讞讬 讗讘讬讜 砖讛专讬 讗讬谞讜 讘讻讜专 诇讝拽谉 讜讗诐 讛讬讛 讗讘讬讜 讘讻讜专 谞讜讟诇 驻讬 砖谞讬诐 讘谞讻住讬 讗讘讬 讗讘讬讜 (砖讛专讬 讗讬谞讜 讘讘讜专 诇讝拽谉 讜讗诐 讛讬讛 讗讘讬讜 讘讻讜专 谞讜讟诇 驻讬 砖谞讬诐 讘谞讻住讬 讗讘讬 讗讘讬讜) 驻讬' 讻砖讘讗 讛讜讗 讜讗转讬讜 诇讞诇讜拽 注诐 讗讞讬 讗讘讬讛谉 谞讜砖,诇讬谉 讛谉 驻讬 砖谞讬诐 讚讞讝讬' 诇讬讛 (诇讬讛) 诇讗讘讜讛 讻讗诇讜 讛讜讗 拽讬讬诐 讜讬专讬转 驻讬 砖谞讬诐 诪谞讻住讬讜 讚讛讗 讗讘讜讛 诪讜讞讝拽 讛讜讗 讜讛讘讻讜专 讬讜专砖 讗转 讗讘讬讜 讘拽讘专 诇讛谞讞讬诇 诇讘谞讬讜 砖讛谉 讬讜专砖讬谉 讘专讗讜讬 讜讗诐 讛讬讛 讗讘讬讜 讘讻讜专 讜诇讗 讛讜讗 拽转谞讬 砖讻诇 讞诇讜拽转 讛讘讻讜专讛 讘谞讻住讬 讝拽谉 讛讬讗 讜讘讗 诇讜' 诇讱 砖谞讜讟诇 讗讚诐 讘讻讜专转讜 讘拽讘专.
讜讘讬专讜砖诇诪讬 (讞,讙) 讛讻讬 讗讬转讗 专讬砖 诇拽讬砖 讘砖诐 专' 讗讘讗 讘专讚诇讗 谞讗诪专 诪砖驻讞, 诇注谞讬谉 讻驻讬诇讛 讜谞讗诪专 诪砖驻讟 诇注谞讬谉 驻砖讜讟讛 讻讜'. 讗转讛 专讜讗讛 讗转 讛讘谉 讻讗诇讜 讛讜讗 拽讬讬诐 诇讬讟讜诇 讻驻讬诇转 讗讘讬讜.
讜讛专讘 专' 砖诪讜讗诇 讝"诇 讻转讘 讻讙讜谉 讬注拽讘 砖诪转 讘讞讬讬 讬爪讞拽 讛专讬 专讗讜讘谉 讛讘讻讜专 谞讜讟诇 讘谞讻住讬 讬注拽讘 驻讬 砖谞讬诐 讗讘诇 诇讗 讘谞讻住讬 讬爪讞拽 讝拽谞讜 砖讛专讬 讗驻讬诇讜 讗诐 讛讬讛 讬注拽讘 拽讬讬诐 讻砖诪转 讬爪讞拽 诇讗 讛讬讛 讬注拽讘 谞讜讟诇 驻讬 砖谞讬诐 砖讛专讬 驻砖讜讟 讛讜讗, 讛讬诇讻讱 专讗讜讘谉 讛讘讗 诇讬专砖 诪讻讞 讬注拽讘 讘谞讻住讬 讬爪讞拽 诇讗 讬讟讜诇 驻讬 砖谞讬诐 讗诇讗 讞诇拽 驻砖讬讟讜转讜 砖诇 讗讘讬讜 讜讝讛 讛诇砖讜谉 诪砖讜讘砖 讛讜讗 砖讛讬讛 诇讜 诇讜诪专 砖讗祝 讘讞诇拽 驻砖讬讟讜转讜 砖诇 讗讘讬讜 讗讬谞讜 谞讜讟诇 驻讬 砖谞讬诐 讘砖讘讗 诇讞诇讜拽 注诐 讗讞讬讜 讗讘诇 诪讛 砖讗讬谞讜 谞讜讟诇 讗诇讗 讞诇拽 驻砖讬讟讜转讜 砖诇 讗讘讬讜 讘谞讻住讬 讬爪讞拽 讗讬谉 讝讛 诪讟注诐 专讗讜讬 讗诇讗 砖讗讬谞讜 讘讻讜专 砖诇 讬爪讞拽.
讜讘讛诇讻讜转 讙讚讜诇讜转 讗砖讻讞谉 诪讬诇转讗 讚讗转诪讛讗 讘讛讗 讚讻转讬讘 讘讛讜 讛讻讬 讻讬爪讚 讗讬谞讜 谞讜讟诇 讘专讗讜讬 讻讘诪讜讞讝拽 诪转 讗讘讬讜 驻砖讜讟 讘转讬讬 讗讘讬讜 谞讜讟诇 驻讬 砖谞讬诐 讘谞讻住讬 讗讘讬讜 讜讗讬谞讜 谞讜讟诇 驻讬 砖谞讬诐 讘谞讻住讬 讗讘讬 讗讘讬讜 讜讗诐 讛讬讛 讗讘讬讜 讘讻讜专 讗祝 谞讜讟诇 驻讬 砖谞讬诐 讘谞讻住讬 讗讘讬 讗讘讬讜 讜讛讬讻讬 讚诪讬 专讗讜讬 讜诪讜讞讝拽 讬注拽讘 专讗讜讬 诇讬专砖 讬爪讞拽 诪转 讬爪讞拽 讛讞讝讬拽 讬注拽讘 讘谞讻住讬讜 讛讜讛 诇讬讛 讬注拽讘 诪讜讞讝拽 讗诐 诪转 专讗讜讘谉 谞讜讟诇 驻讬 砖谞讬诐 讘谞讻住讬讜 诪转 讬注拽讘 讘讞讬讬 讬爪讞拽 专讗讜讘谉 谞讜讟诇 驻讬 砖谞讬诐 讘谞讻住讬 讗讘讬 讗讘讬讜 讜讗注"讙 讚讬注拽讘 专讗讜讬 讛讬讛 诪砖讜诐 讚诇讗 讗讞讝讬拽 讘讞讬讬 讗讘讬讜 讚讛讜讛 诇讬讛 专讗讜讘谉 讘讘讜专 讻谉 讘讻讜专 讗讘诇 讘谉 讘讘讜专 讘谉 驻砖讜讻讬 讗讬谞讜 谞讜讟诇 驻讬 砖谞讬诐 讘谞讻住讬 讗讘讬 讗讘讬讜 讛讗讬 讛讜讗 诇讬砖谞讗 讚讛诇讻讜转 讙讚讜诇讜转 讜诇讗讜 讚讜拽讗 讛讜讗 讚诇讗 讗诪专讬' 讚砖拽讬诇 讗诇讗 讻驻讬诇转 讗讘讬讜 讻诇讜诪专 讘讗诇讜 讗讘讬讜 拽讬讬诐 讻讱 讞讜诇拽讬谉 讘谞讬讜 注诐 讗讞讬 讛讗讘 讗讘诇 讘讞诇讜拽转 注爪诪谉 专讗讜讬 讛讜讗 讜讚讗讬 讜讗讬谞讜 谞讜讟诇 讘讛谉 驻讬 砖谞讬诐, 讜讻谉 驻讬' 专讘 讬讛讜住祝 讛诇讜讬 讝"诇, 讜讗讬谞讜 爪专讬讱 诇驻谞讬诐.





专砖讘"讗

 讗讬诇讜 讗讬转讬讛 诇讬爪讞拽 讬爪讞拽 拽讜讚诐. 转诪讛 讗谞讬 讘讚讘专讬 专讘讗, 讜讻讬 专讘讗 讗讬谉 诇讜 诪砖诪讜砖 谞讞诇讛. 讜爪专讬讱 注讬讜谉.



 诪转谞讬': 讜砖讛讬讛 讘讻讜专 讜谞讟诇 砖谞讬 讞诇拽讬诐. 讜讗祝 注诇 驻讬 砖诇讗 讛讬讛 讞驻专 诪讘讗讬 讛讗专抓, 讜讗讬谉 讛讘讻讜专 谞讜讟诇 讘专讗讜讬 讻讘诪讜讞讝拽 (诇拽诪谉 讘讘讗 讘转专讗 拽讬讟, 讗) 讛讗 驻专讬砖谞讗 讚讗专抓 讬砖专讗诇 诪讜讞讝拽转 讛讬讗. 讜讗祝 注诇 驻讬 砖诪转 爪诇驻讞讚 讘讞讬讬 讞驻专 讜诇讗 讘讗讜 讛谞讻住讬诐 诇讬讚讜 拽讜讚诐 诪讬转转讜, 讗驻讬诇讜 讻谉 讘谞讜转讬讜 谞讜讟诇讬谉 讞诇拽 讘讻讜专转讜, 砖讛讜讗 讬讬专砖 讗转 讞诇拽 讘讻讜专转讜 讘拽讘专 诇讛谞讞讬诇 诇讘谞讬讜, 讜讗讬谉 讝讛 专讗讜讬 砖讗诪专讜 砖讗讬谉 讛讘讻讜专 谞讜讟诇 讘讜.
讜讚注 讻讬 诇讗 谞讗诪专 专讗讜讬 讜诪讜讞讝拽, 讗诇讗 讘砖专讗讜讬 讗讜 诪讜讞讝拽 诇诪讜专讬砖 讗转 讛讘讻讜专 讗讜 讗转 讛讘注诇 讘砖注转 驻讟讬专转讜, 讗讘诇 诇讗 专讗讜讬 讜诪讜讞讝拽 诇讬讜专砖 砖讛讜讗 讛讘讻讜专 讗讜 讛讘注诇. 讻讬爪讚, 专讗讜讘谉 讘讻讜专 讬注拽讘 讜讞谞谉 讘讻讜专讜 砖诇 专讗讜讘谉, 讗诐 诪转 专讗讜讘谉 讘讞讬讬 讬注拽讘 讜讗讞专 讻讱 诪转 讬注拽讘, 讘讬谉 砖讛讬讜 诇讜 诇讬注拽讘 谞讻住讬诐 砖拽谞讛 讘讞讬讬 专讗讜讘谉 讘讬谉 砖拽谞讗诐 讗讜 砖谞驻诇讜 诇讜 讘讬专讜砖讛 诪讬爪讞拽 诇讗讞专 诪讬转转 专讗讜讘谉, 讘谞讬 专讗讜讘谉 讞谞讜讱 讜驻诇讜讗 讻砖讘讗讬谉 诇讞诇讜拽 讘谞讻住讬 讬注拽讘 注诐 砖诪注讜谉 讜诇讜讬 谞讜讟诇讬谉 讞诇拽 讘讻讜专讛 诪讞诪转 专讗讜讘谉 讗讘讬讛诐 砖讛讬讛 讘讻讜专, 砖讛专讬 谞讻住讬诐 讗诇讜 诪讜讞讝拽讬谉 讛讬讜 讘讬讚 讛讝拽谉 讘砖注转 诪讬转转讜, 讗讘诇 讞谞讜讱 讘讻讜专讜 砖诇 专讗讜讘谉 讻砖讘讗 诇讞诇讜拽 注诐 讗讞讬讜, 谞讜讟诇 驻讬 砖谞讬诐 讘谞讻住讬诐 砖讛讬讜 诪讜讞讝拽讬谉 讘讬讚 专讗讜讘谉 讗讘讬讛诐 讘砖注转 诪讬转转讜, 讗讘诇 讘谞讻住讬 讛讝拽谉 诇讗 讬讟讜诇 讗诇讗 讻驻砖讜讟, 讜讗祝 注诇 驻讬 砖讛讜讗 讘讻讜专 讘谉 讘讻讜专, 砖谞讻住讬诐 讗诇讜 诪讜讞讝拽讬谉 讛讬讜 讘讬讚 讬注拽讘 讛诪讜专讬砖 诇讗讘讬讛诐 讗讘诇 诇讗 讛讬讜 诪讜讞讝拽讬诐 讘讬讚 专讗讜讘谉 诪讜专讬砖诐, 讜讻讘专 讗诪专转讬 砖讗讬谉 讛讚讘专 转诇讜讬 讗诇讗 讘诪讜专讬砖. 讜讙专住讬谞谉 讘讬专讜砖诇诪讬 (讛"讙): 讻转讘 讘讻诇 讗砖专 讬诪爪讗 诇讜 讘讻讜专 讗讬谞讜 讬讜专砖 讘专讗讜讬 讻讘诪讜讞讝拽, 讻讬爪讚 诪转 讗讘讬讜 讘讞讬讬 讗讘讬 讗讘讬讜 谞讜讟诇 驻讬 砖谞讬诐 讘谞讻住讬 讗讘讬讜 讜讗讬谞讜 谞讜讟诇 驻讬 砖谞讬诐 讘谞讻住讬 讗讘讬 讗讘讬讜, 讜讗诐 讛讬讛 讗讘讬讜 讘讻讜专 讻砖诐 砖谞讜讟诇 讘谞讻住讬 讗讘讬讜 讻讱 谞讜讟诇 讘谞讻住讬 讗讘讬 讗讘讬讜, 专讬砖 诇拽讬砖 讘砖诐 讗讘讗 讻讛谉 讘专 讚诇讗 谞讗诪专 诪砖驻讟 诇注谞讬谉 讻驻讬诇讗 讜谞讗诪专 诪砖驻讟 诇注谞讬谉 驻砖讬讟讜转 诪讛 诇注谞讬谉 驻砖讬讟讜转 讗转讛 专讜讗讛 讗转 讛讘谉 讻讗讬诇讜 讛讗讘 拽讬讬诐 诇讬讟讜诇 [驻砖讬讟讜转 讗讘讬讜] 讗祝 诇注谞讬谉 讻驻讬诇讗 讗转讛 专讜讗讛 讗转 讛讘谉 讻讗讬诇讜 讛讗讘 拽讬讬诐 诇讬讟讜诇 讻驻讬诇转 讗讘讬讜. 讜砖谞讬谞讜 讘转讜住驻转讗 (驻"讝 讛"讘): 讻讬爪讚 讗讬谉 谞讜讟诇 讘专讗讜讬 讻讘诪讜讞讝拽, 诪转 讗讘讬讜 讘讞讬讬 讗讘讬 讗讘讬讜 谞讜讟诇 驻讬 砖谞讬诐 诪谞讻住讬 讗讘讬讜 讜讗讬谞讜 谞讜讟诇 驻讬 砖谞讬诐 诪谞讻住讬 讗讘讬 讗讘讬讜, 讜讗诐 讛讬讛 讗讘讬讜 讘讻讜专 谞讜讟诇 驻讬 砖谞讬诐 诪谞讻住讬 讗讘讬 讗讘讬讜. 驻讬专讜砖, 诇讗 砖谞讜讟诇 驻讬 砖谞讬诐 讘谞讻住讬 讗讘讬 讗讘讬讜 讻砖讘讗 诇讞诇讜拽 讘讛诐 注诐 讗讞讬讜 拽讗诪专, 讗诇讗 讻砖讘讗 诇讞诇讜拽 注诐 讗讞讬 讗讘讬讜 讘谞讻住讬 讛讝拽谉, 讜诇讗 讻砖讛讜讗 讘讻讜专, 讗诇讗 讗驻讬诇讜 讛讬讛 讛讜讗 驻砖讜讟, 诇驻讬 砖讛讜讗 谞讜讟诇 讘谞讻住讬 讛讝拽谉 驻讬 砖谞讬诐 诪讗讘讬讜 砖讛讬讛 讘讻讜专 讜讛谞讻住讬诐 讛讬讜 诪讜讞讝拽讬谉 诇讝拽谉 讛诪讜专砖讬. 讜讛转讬诪讛 诪谉 讛专讘 讘注诇 讛诇讻讜转 讙讚讜诇讜转 讝"诇 (专讬砖 讛诇讻讜转 谞讞诇讜转) 砖讻转讘, 砖讗诇讜 讛讬讛 讘讻讜专 讘谉 讘讻讜专 谞讜讟诇 驻讬 砖谞讬诐 讗驻讬诇讜 讘谞讻住讬 讛讝拽谉, 讜谞专讗讛 砖住诪讱 注诇 讛转讜住驻转讗 讝讜, 讜驻专砖讛 讻砖讬讛讬讛 讘讻讜专 诇讗讘讬讜 讜讘讗 诇讞诇讜拽 注诐 讗讞讬讜 讘谞讻住讬诐 砖谞驻诇讜 诇讛诐 诪讗讘讬 讗讘讬讛诐, 讜讗讬谞讜 讗诇讗 讻诪讜 砖驻讬专砖谞讜.





讛诪讗讬专讬

讛诪砖谞讛 讛砖诇讬砖讬转 讜讛讬讗 谞讙专专转 讗讞专 诪砖谞讛 砖诇驻谞讬讛 砖讗诪专讛 砖讘转 讛讘谉 讬讜专砖转 注诐 讛讗讞讬诐 讜讬转讞讬诇 讘讛 讗讙讘 讙专专讗 讘注谞讬谉 讛讞诇拽 讛砖诇讬砖讬 讜讛讜讗 砖讗诪专 讘谞讜转 爪诇驻讞讚 谞讟诇讜 砖诇砖讛 讞诇拽讬诐 讘谞讞诇讛 讞诇拽 讗讘讬讛谉 砖讛讬讛 诪讬讜爪讗讬 诪爪专讬诐 讜讞诇拽讜 注诐 讗讞讬讜 讘谞讻住讬 讞驻专 讜砖讛讬讛 讘讻讜专 讜谞讜讟诇 驻讬 砖谞讬诐 讗诪专 讛专"诐 讻诇 讛讬讜爪讗讬诐 诪诪爪专讬诐 讛讬讛 诇讛诐 讞诇拽 讘讗专抓 讜讗诐 讬爪讗 讗讘 讜讘谞讜 诇讻诇 讗讞讚 诪讛诐 讛讬讛 讞诇拽 讗讞讚 讘砖讜讛 讜讛讬讜 爪诇驻讞讚 讜讞驻专 诪讬讜爪讗讬 诪爪专讬诐 讜讛讬讛 诇爪诇驻讞讚 讞诇拽讜 讜讛讬讛 诇讜 讘讬专讜砖转 讞驻专 砖谞讬 讞诇拽讬诐 诇驻讬 砖讛讜讗 讘讻讜专 讜讗专抓 讬砖专讗诇 诪讜讞讝拽转 讛讬转讛 讜诇驻讬讻讱 讬讜专砖 讘讛 讞诇拽 讘讻讜专讛:



讗诪专 讛诪讗讬专讬 讘谞讜转 爪诇驻讞讚 谞讟诇讜 砖诇砖讛 讞诇拽讬诐 讘谞讞诇讛 讜讻讜' 爪专讬讱 讗转讛 诇讬讚注 砖注谞讬谉 讞诇讜拽转 讛讗专抓 谞转讘诇讘诇讜 讘讛 讛诪驻专砖讬诐 讜讗祝 讙讚讜诇讬 讛诪驻专砖讬诐 讻转讘讜 讘讛 讚讘专讬诐 砖诇讗 谞专讗讜 诇谞讜 讜诪讛 砖讬专讗讛 诇讬 诇驻讬 诪讛 砖讘专专谞讜 诪讚讘专讬 讛诪驻专砖讬诐 讜诇驻讬 诪讛 砖讛注诇讬谞讜 讘讙诪' 讛讜讗 砖讗专抓 讬砖专讗诇 诇砖讘讟讬诐 谞转讞诇拽讛 专"诇 砖注砖讜 诪诪谞讛 砖谞讬诐 注砖专 讞诇拽讬诐 砖讜讜转 讝讜 讻讝讜 讗讞专 砖砖诪讜 注诇讜讬 拽专拽注 砖诇 讝讛 注诇 讝讛 讜讛专讘讜 讗转 讛讝讘讜专讬转 注讚 砖讬讛讜 讚诪讬讜 讻谞讙讚 讛注讚讬转 讜诇讗 注诇讜 讘讻住驻讬诐 讗诇讗 讛专讬讞讜拽 讜讛拽讬专讜讘 砖讘讞诇拽讬诐 诇讬专讜砖诇诐 讗讘诇 注诇讜讬讜 砖诇 拽专拽注 讗讜 砖驻诇讜转讜 诇讗 讛砖讜讜讛讜 讗诇讗 讘拽专拽注 讜讬砖 讗讜诪专讬诐 砖讗祝 讛专讬讞讜拽 讜讛拽讬专讜讘 讛砖讜讜 讘拽专拽注 讜讻谉 讛讚讘专讬诐 谞专讗讬谉 诪驻谞讬 砖讻讘专 谞讞诇拽讜 讘讝讛 专' 讗诇讬注讝专 讜专' 讬讛讜砖注 讜讛诇讻讛 讻专' 讬讛讜砖注 讜讗讞专 砖谞砖转讜讜 讛讞诇拽讬诐 讜谞讻转讘 注诇 拽讬专讜讘谉 讜专讬讞讜拽谉 砖讛砖讘讟 砖讬讙讬注 诇讞诇拽讜 讞诇拽 讝讛 讛拽专讜讘 诇讬专讜砖诇诐 讬注诇讛 讻讱 讜讻讱 讘讚诪讬诐 诇讝讛 砖讬讙讬注 诇讞诇拽讜 讞诇拽 讝讛 讛专讞讜拽 诇讚注转 讛讗讜诪专 砖讛拽讬专讜讘 讜讛专讬讞讜拽 谞转注诇讛 讘讚诪讬诐 注讚 砖诇讗 讛讬转讛 注讜讚 砖讜诐 讗讜谞讗讛 诇讗讞讚 诪讛诐 讘讞诇拽讜 讜诇讗 谞砖讗专 诇讛诐 讗诇讗 砖讗祝 讘讞诇拽讬诐 讛砖讜讬诐 讗讚诐 讘讜讞专 诇驻注诪讬诐 讝讜 诪讝讜 讻讚讬 诇讛砖拽讬讟 转诇谞讛 讝讜 讛讬讛 讛讙讜专诇 讘讗 讜注砖讜 讻"讚 驻转拽讬谉 讘讬"讘 诪讛诐 讻转讘讜 砖诪讜转 讛砖讘讟讬诐 讜讘讬"讘 诪讛诐 讻转讘讜 砖诪讜转 讛讞诇拽讬诐 讜谞转谞讜诐 讘拽诇驻讬 砖诇 砖讘讟讬诐 讘拽诇驻讬 讗讞讚 讜讬"讘 讞诇拽讬诐 讘拽诇驻讬 讗讞专 讜讛讬讛 讗诇注讝专 讘讗 诪诇讜讘砖 讘讗讜专讬诐 讜转讜诪讬诐 讜讬讛讜砖注 讜讻诇 讬砖专讗诇 注讜诪讚讬诐 诇驻谞讬讜 讜讗讬专注 诇讛诐 谞住 砖谞讝讚诪谉 讛讙讜专诇 诇讻诇 讗讞讚 诪讛砖讘讟讬诐 讘讞诇拽 砖讛讬讛 讘讜讞专 讘讜 诇驻讬 诪诇讗讻转讜 讜诇驻讬 讗讜诪谞讜转讜 讜诇驻讬 讛专讙诇 住讞讜专转讜 注诇 讚专讱 诪讛 砖讗诪专讜 讞讘诇讬诐 谞驻诇讜 诇讬 讘谞注讬诪讬诐 讗祝 谞讞诇转 砖驻专讛 注诇讬 讻诇讜诪专 砖讛讙讜专诇 谞讝讚诪谉 诇讬 讞诇拽 谞注讬诐 讜讗祝 谞讞诇转 砖驻专 注诇讬 砖讗诇讜 讛讬讛 讘讘讞讬专转讬 讗祝 讗谞讬 讛讬讬转讬 讘讜讞专讜 砖讻诪讛 驻注诪讬诐 诪讝讚诪谉 讘讙讜专诇 砖讗注"驻 砖讛转诇谞讛 砖讜讻讻转 讘讜 诪"诪 讗讬谉 诪讝讚诪谉 诇讗讞讚 诪讛 砖讛讜讗 讘讜讞专 讘讜 讗讘诇 讘讝讜 谞讝讚诪谉 诇讻诇诐 诪讛 砖讛讬讜 专讜爪讬诐 讘讜 讜讛讜讗 砖讛讬讛 讗讜诪专 讘专讜讞 讛拽讚砖 讗诐 讝讘讜诇讜谉 注讜诇讛 讬讛讗 转讞讜诐 注讻讜 讘讗 诇讞诇拽讜 诇驻讬 砖讛讬讜 专讜讗讬诐 砖讛讬讛 讗讜转讜 讞诇拽 专讗讜讬 诇讜 诇驻讬 讛专讙诇 住讞讜专转讜 讻诪讜 砖谞讗诪专 注诇讬讜 诇讞讜祝 讬诪讬诐 讬砖讻讜谉 讜讻讜' 讛讬讛 谞讜转谉 讬讚讜 讘拽诇驻讬 砖诇 砖讘讟讬诐 讜讝讘讜诇讜谉 讬讜爪讗 诇讜 讛讬讛 谞讜转谉 讬讚讜 讘拽诇驻讬 砖诇 讞诇拽讬诐 讜转讞讜诐 注讻讜 讬讜爪讗 诇讜 讜讻谉 讘讻诇诐 讜讛讜讗 砖谞讗诪专 讘讬谉 专讘 诇诪注讟 讻诇讜诪专 讘讬谉 砖转讛讗 住讬注转 讛砖讘讟 诪讜注讟转 讘讬谉 砖转讛讗 诪专讜讘讛 诇讗 转讞诇拽 讛讗专抓 讗诇讗 诇砖讘讟讬诐 讜讝讛讜 砖讛讬讜 爪讜讜讞讬诐 讘谞讬 讬讜住祝 注诇 砖诇讗 讛讬讛 讞诇拽诐 诪讻讬诇诐 讜讗诇讜 谞讞诇拽讛 诇讞砖讘讜谉 讙诇讙诇转 注讚 砖讬讛讜 诪专讘讬谉 诇砖讘讟 诪专讜讘讛 讜诪诪注讟讬谉 诇砖讘讟 诪讜注讟 诇讗 讛讬讛 诪拽讜诐 诇爪注拽转诐 讜讝讛 砖讛拽砖讛 专讘 驻驻讗 讘讙诪' 讗诇讗 诇诪讗谉 讚讗诪专 诇讘讗讬 讛讗专抓 讗诪讗讬 拽讗 爪讜讜讞讬 讘谞讬 讬讜住祝 讛讜讗 讛讬讛 讗讜诪专讛 注诇 讚注转 讛讗讜诪专 诇拽专拽驻转讗 讚讙讘专讗 讗转驻诇讜讙 讜讗讬谞讜 讻谉 讗诇讗 诇砖讘讟讬诐 讜讛讬讛 诇讛诐 诇爪注讜拽 讘讬谉 诇讚注转 讛讗讜诪专 诇讘讗讬 讛讗专抓 讘讬谉 诇讚注转 讛讗讜诪专 诇讬讜爪讗讬 诪爪专讬诐:



讜谞砖讜讘 诇讚讘专讬谞讜 讜讛讜讗 砖讗讞专 砖谞砖转讜讜 讛讞诇拽讬诐 讜谞讞诇拽讛 诇砖讘讟讬诐 讛讜爪专讻讜 讛砖讘讟讬诐 诇讞诇拽讛 诇诪砖驻讞讜转 讜诇讘转讬 讗讘讜转 讜注诇 讞诇讜拽讛 讝讜 谞讞诇拽讜 讘讙诪' 诪讛诐 诪讬 砖讗诪专 砖讛诪砖驻讞讜转 讛讬讜 谞讬砖讜诪讜转 诇讞砖讘讜谉 讙诇讙诇讜转 砖讛讬讜 砖诐 讘砖注转 讞诇讜拽讛 专"诇 砖讛讬讜 讘谞讬 注砖专讬诐 讘讗讜转讛 砖注讛 讜讛讜讗 砖讗诪专 诇讘讗讬 讛讗专抓 谞转讞诇拽讛 讛讗专抓 讜诪住转讬讬注 讘讛 诪谉 讛诪拽专讗 砖讻砖谞驻拽讚讜 讘驻专砖转 驻谞讞住 讘转讞诇转 讘讬讗转 讛讗专抓 讗诪专 诇讗诇讛 转讞诇拽 讜讻讜' 讜讝讛 砖谞讗诪专 诇砖诪讜转 诪讟讜转 讗讘讜转讬讜 驻讬专讜砖讜 诇注谞讬谉 讞讝专讛 讻讬爪讚 讛专讬 砖讛讬讜 讻讗谉 砖谞讬 讗讞讬诐 砖讛讬讜 讘谞讬 注砖专讬诐 讻砖讬爪讗讜 诪诪爪专讬诐 讜讗讜转诐 砖谞讬 讗讞讬诐 谞拽专讗讜 讬讜爪讗讬 诪爪专讬诐 讛讜诇讬讚讜 讘谞讬诐 讘诪讚讘专 讝讛 转砖注讛 讜讝讛 讗讞讚 讜讻诇诐 讘谞讬 注砖专讬诐 讘砖注讛 砖谞讻谞住讜 诇讗专抓 讜讛诐 讛谞拽专讗讬诐 讘讗讬 讛讗专抓 讜讻讘专 诪转讜 砖谞讬 讛讗讞讬诐 讘诪讚讘专 讻砖讘讗讜 诇讗专抓 谞讟诇讜 转砖注讛 讗诇讜 转砖注讛 讞诇拽讬诐 讜讝讛 讛讗讞讚 讞诇拽 讗讞讚 砖讛专讬 诇讘讗讬 讛讗专抓 谞转讞诇拽讛 讜诪"诪 讗讞专 砖讞诇拽讜 专讜讗讬谉 讻讗诇讜 注砖专讛 讞诇拽讬诐 讞讝专讜 诇讗讘讬 讗讘讜转讬讛诐 讜讗讜转诐 砖谞讬 讛讗讞讬诐 讬专砖讜诐 诪诪谞讜 讜谞诪爪讗讜 讗诇讜 讛注砖专讛 讞讜诇拽讬诐 讘讞诇拽讬诐 讗诇讜 讻讗讬诇讜 讛讬讜 诪砖谞讬 讛讗讞讬诐 砖讬爪讗讜 诪诪爪专讬诐 讜谞诪爪讗讜 讛转砖注讛 讬讜专砖讬诐 讞诪砖讛 讞诇拽讬诐 讜讛讗讞讚 讞诪砖讛 讜讛专讜讬讞讜 讻诇诐 诇讞砖讘讜谉 讘讗讬 讛讗专抓 砖讗讬诇讜 诇讗 讛讬讜 诪讜谞讬诐 讗诇讗 诇讬讜爪讗讬 诪爪专讬诐 诇讗 讛讬讜 讛转砖注讛 谞讜讟诇讬诐 讗诇讗 讞诇拽 讗讞讚 讜讛讗讞专 讞诇拽 讗讞讚 讜讗注"驻 砖诪"诪 讛讬讛 讗讜转讜 讞诇拽 讬讜转专 讙讚讜诇 讘讗诪转 讙讚讜诇 讛讬讛 讬讜转专 诪讻诇 讗讞讚 诪讞诇拽讬诐 讗诇讜 讗讘诇 诇讗 讛讬讛 讙讚讜诇 讻讻诇诐 砖诇讗 讛讻诇 讝讜讻讬诐 诇住讬注转 讘谞讬诐 诪专讜讘讬诐 讘砖讜讛 讜谞诪爪讗 砖讗讜转诐 砖讝讻讜 讘讻讱 讝讜讻讬诐 诇讞诇拽讬诐 讬讜转专 讜讛讚注转 讛砖谞讬 讛讜讗 砖诇讬讜爪讗讬 诪爪专讬诐 谞转讞诇拽讛 讛讗专抓 专"诇 砖讘讗讬 讛讗专抓 讞诇拽讜讛 诇讞砖讘讜谉 讬讜爪讗讬 诪爪专讬诐 砖讻讘专 诪转讜 讜诇讗 讛讬讜 讛转砖注讛 谞讜讟诇讬诐 讗诇讗 讞诇拽 讗讞讚 讻讞诇拽讜 砖诇 讗讞讚 讛讘讗 诪谉 讛讗讞 讛砖谞讬 讜讻驻砖讜讟讜 砖诇 诪拽专讗 讛讗诪讜专 诇砖诪讜转 诪讟讜转 讗讘讜转讬讜 讬谞讞诇讜 讜讻谉 诇专讘 转专讘讜 谞讞诇转讜 讻诇讜诪专 诇专讘 砖讛讬讛 讻讘专 讘讬爪讬讗转讜 诪诪爪专讬诐 讗注"驻 砖谞转诪注讟 注讻砖讬讜 转专讘讜 谞讞诇转讜 讜诇诪注讟 砖讛讬讛 讻讘专 讗注"驻 砖谞转专讘讛 转诪注讬讟讜 谞讞诇转讜 讜诪讛 砖讗诪专 诇讗诇讛 专"诇 讻讗诇讛 诪讛 讗诇讛 砖诇讗 谞诪谞讜 讗诇讗 诪讘谞讬 注砖专讬诐 讻讱 诇讗 转诪谞讜 诇讬讜爪讗讬 诪爪专讬诐 讗讗"讻 讛讬讜 讘谞讬 注砖专讬诐 讘讗讜转讛 砖注讛 讜诪讬 砖诇讗 讛讬讛 讘谉 注砖专讬诐 讘讬爪讬讗转讜 诪诪爪专讬诐 讗讬谞讜 谞讜讟诇 讘砖讘讬诇 注爪诪讜 讗讗"讻 讘讗讛 诇讜 诪讗讬讝讛 诪讜专讬砖 砖讛讬讛 讘谉 注砖专讬诐 讻砖讬爪讗 诪诪爪专讬诐 讜讘讬谉 讻讱 讜讘讬谉 讻讱 讛讬讜 讛讞诇拽讬诐 诪砖转讜讬诐 诇诪专 讻讚讗讬转 诇讬讛 讜诇诪专 讻讚讗讬转 诇讬讛 讜讗祝 讗诇讜 注诇 讬讚讬 讙讜专诇 讜讛讜讗 砖讗诪专讜 讬爪讗讜 讬讛讜砖注 讜讻诇讘 砖诇讗 谞讟诇讜 讘讙讜专诇 讗诇诪讗 讻诇 讛讗讞专讬诐 谞讟诇讜 讘讙讜专诇 讜诇驻讬 讛谞专讗讛 诪谉 讛讙诪专讗 讛诇讻讛 诇讬讜爪讗讬 诪爪专讬诐 砖讛专讬 讛讜拽砖讛 讛讗讞专 诪讻诪讛 讚讘专讬诐 讜注诇转讛 讗讞转 诪讛诐 讘拽讜砖讬讗 讜讗祝 讗讜转诐 砖转讬专抓 讻诇 砖讛讜讗 谞专讚祝 讘拽讜砖讬讜转 讛专讘讛 讗注"驻 砖讚讜讞拽 讜诪转专抓 讗讬谉 讛讚讘专讬诐 谞专讗讬谉 讻砖讬讟转讜 讜讗祝 爪注拽转 讘谞讜转 爪诇驻讞讚 讛讜诇讻转 注诇 砖讟转 讚注转 讝讛 专"诇 砖诇讬讜爪讗讬 诪爪专讬诐 谞转讞诇拽讛 讛讗专抓 讜讛讬讜 讘谞讜转 爪诇驻讞讚 爪讜讜讞讜转 诇讬讟讜诇 讞诇拽 讗讘讬讛诐 砖讛讬讛 诪讬讜爪讗讬 诪爪专讬诐 讜讗诇讜 诇讘讗讬 讛讗专抓 诪讛 诇讛谉 诇爪注讜拽 讜讛诇讗 诇讗 讛讬讛 讗讘讬讛谉 拽讬讬诐 讘讻谞讬住转 讛讗专抓 讻讚讬 诇转讘讜注 讞诇拽讜 讜讗注"驻 砖讗驻砖专 诇驻专砖讛 诇注谞讬谉 讞讝专讛 砖讛讬讛 讞驻专 诪讘谞讬 讙诇注讚 砖讛讬讜 砖砖讛 讗讬注讝专 讜讞诇拽 讜讗砖专讬讗诇 讜砖讻诐 讜砖诪讬讚注 讜讞驻专 讜讘谞讬讛诐 砖诇 讗诇讜 谞讻谞住讜 诇讗专抓 诇讞砖讘讜谉 讙诇讙诇讜转诐 讛讬讛 诇讛诐 诇讛讞讝讬专 讛谞讞诇讛 诇讙诇注讚 讗讘讬 讗讘讜转讬讛诐 讜谞诪爪讗 讞驻专 讝讜讻讛 讘讬专讜砖转 砖转讜转 讜讘谞讜转 爪诇驻讞讚 讝讜讻讜转 注诐 讗讞讬 爪诇驻讞讚 讘讞诇拽诐 诪砖转讜转 讝讛 讜注诇 讞诇拽 讝讛 讛讬讜 爪讜讜讞讜转 讜讻诪讜 砖讗诪专 转谞讛 诇谞讜 讗讞讜讝讛 讘转讜讱 讗讞讬 讗讘讬谞讜 诪"诪 讗讬 讗驻砖专 诇驻专砖讛 讗诇讗 注诇 讚注转 讬讜爪讗讬 诪爪专讬诐 砖讛专讬 谞讗诪专 讘讛 讘驻讬专讜砖 讞诇拽 讗讘讬讛谉 砖讛讬讛 诪讬讜爪讗讬 诪爪专讬诐:



讜诪注转讛 讘讗讜 讜驻讬专砖讜 讘诪砖谞讛 讝讜 砖讘谞讜转 爪诇驻讞讚 谞讟诇讜 砖诇砖讛 讞诇拽讬诐 讘谞讞诇转 讗专抓 讬砖专讗诇 讞诇拽 讗讘讬讛诐 专"诇 爪诇驻讞讚 砖讛讬讛 诪讬讜爪讗讬 诪爪专讬诐 专"诇 砖讛讬讛 讘谉 注砖专讬诐 讘砖注讛 砖讬爪讗讜 诪诪爪专讬诐 讜讝讻讛 讘讞诇拽讜 讜讗注"驻 砖诇讗 谞讻谞住 诇讗专抓 砖讛专讬 诇讬讜爪讗讬 诪爪专讬诐 谞转讞诇拽讛 讛讗专抓 讜诪注转讛 专讗讜讬 讛讬讛 诇讘谞讜转 爪诇驻讞讚 诇讬讟讜诇 讞诇拽 讗讘讬讛谉 讜讞诇拽讜 注诐 讗讞讬讜 讘谞讻住讬 讞驻专 砖讛讬讛 讞驻专 讙诐 讻谉 诪讬讜爪讗讬 诪爪专讬诐 讜谞讟诇讜 讘谞讬讜 砖讛诐 讗讞讬 爪诇驻讞讚 讞诇拽讜 讜讘谞讜转 爪诇驻讞讚 谞讟诇讜 注诪讛诐 诪讛 砖讛讬讛 专讗讜讬 爪诇驻讞讚 诇讬讟讜诇 注诐 讗讞讬讜 讜砖讛讬讛 爪诇驻讞讚 讘讻讜专讜 砖诇 讞驻专 讜讗注"驻 砖讻转讜讘 讘讚讘专讬 讛讬诪讬诐 讜讛砖谞讬 爪诇驻讞讚 驻讬专讜砖讜 砖谞讬 诇讙诇注讚 讗讘讬 讞驻专 讻诇讜诪专 砖讛讬讛 讞驻专 讘谞讜 讜爪诇驻讞讚 讘谉 讘谞讜 讜讝讛讜 砖诇讗 讛讝讻讬专 讗诇讗 爪诇驻讞讚 讜诪讗讞专 砖讛讬讛 爪诇驻讞讚 讘讻讜专 讜讗诇讜 讛讬讛 拽讬讬诐 讛讬讛 谞讜讟诇 讞诇拽 讘讻讜专讛 讗祝 讘谞讜转讬讜 讘诪拽讜诪讜 诇讬讟诇讛 讜讗注"驻 砖讻讘专 诪转 讞驻专 拽讜讚诐 砖讛讜讞讝拽 讘讞诇拽讜 讜讗祝 讗诐 讛讬讛 爪诇驻讞讚 拽讬讬诐 讛讬讛 诇谞讜 诇讜诪专 砖讗讬谉 讛讘讻讜专 谞讜讟诇 讘专讗讜讬 讻讘诪讜讞讝拽 驻讬专砖讜 讘讙诪' 砖讗专抓 讬砖专讗诇 诪讜讞讝拽转 讛讬讗 砖讻诇 诪讛 砖讝讻讛 讘讛 诪爪讚 专讜讞 讛拽讚砖 讜讬注讜讚讬讜 砖诇 谞讘讬讗 讛专讬 讛讜讗 讻诪讬 砖讛讜讞讝拽讜 讘讜 讜诇讗 住讜祝 讚讘专 砖诪转 讞驻专 讘讞讬讬 爪诇驻讞讚 砖讛讬讛 爪诇驻讞讚 讻诪讜讞讝拽 讘砖注转 诪讬转转讜 讜专讗讜讬 诇讜 砖讬讜专讬砖 诇讘谞讬讜 讗诇讗 讗驻讬诇讜 诪转 爪诇驻讞讚 讘讞讬讬 讞驻专 讬讜专砖讜转 讘谞讜转讬讜 讻诇 诪讛 砖讛讬讛 讗讘讬讛谉 专讗讜讬 诇讬专砖 讗讬诇讜 讛讬讛 讞讬 砖讛讘谉 谞讜讟诇 讘专讗讜讬 讻讘诪讜讞讝拽 讜讻砖诐 砖讬讜专砖讜转 讞诇拽 驻砖讬讟讜转讜 讻讱 讬讜专砖讜转 讞诇拽 讘讻讜专转讜 讜讝讛讜 砖讗诪专讜 讘转讜住驻转讗 砖诇 讘讻讜专讜转 驻专拽 砖砖讬 讻讬爪讚 讗讬谉 讛讘讻讜专 谞讜讟诇 讘专讗讜讬 讻讘诪讜讞讝拽 诪转 讗讘讬讜 砖诇 讘讻讜专 讘讞讬讬 讗讘讬讜 砖讛讜讗 讝拽谞讜 砖诇 讘讻讜专 谞讜讟诇 讝讛 讛讘讻讜专 驻讬 砖谞讬诐 讘谞讻住讬 讗讘讬讜 讜讗讬谞讜 谞讜讟诇 驻讬 砖谞讬诐 讘谞讻住讬 讝拽谞讜 讜讗诐 讛讬讛 讗讘讬讜 讘讻讜专 谞讜讟诇 驻讬 砖谞讬诐 讗祝 讘谞讻住讬 讝拽谞讜 注诇 讛讚专讱 砖讛讬讛 讗讘讬讜 谞讜讟诇讛 讗诇讗 砖讞讜诇拽讛 注诐 讗讞讬讜 砖讻诇诐 讬讜专砖讬诐 讞诇拽 讛讘讻讜专讛 讜讛讜讗 谞讜讟诇 讘讻讜专讛 诪讗讜转讛 讘讻讜专讛 讻讘砖讗专 讛谞讻住讬诐 讻讬爪讚 讬注拽讘 砖诪转 讘讞讬讬 讬爪讞拽 专讗讜讘谉 讘讻讜专讜 砖诇 讬注拽讘 谞讜讟诇 驻讬 砖谞讬诐 讘谞讻住讬 讗讘讬讜 讬注拽讘 讜诇讗 讘谞讻住讬 讬爪讞拽 讝拽谞讜 砖讛专讬 讗驻讬诇讜 讛讬讛 讬注拽讘 拽讬讬诐 诇讗 讛讬讛 谞讜讟诇 讘讻讜专讛 砖讛专讬 驻砖讜讟 讛讬讛 讜讛讬诇讻讱 专讗讜讘谉 砖讘讗 诇讬专砖 讘谞讻住讬 讬爪讞拽 诪讻讞 讬注拽讘 讜讘讗 诇讬讟讜诇 讘讻讜专讛 诪爪讚 注爪诪讜 讗讬谞讜 谞讜讟诇讛 讘谞讻住讬 讬爪讞拽 砖讛专讬 专讗讜讬 讛讜讗 讜诇讗 诪讜讞讝拽 砖讛专讬 讗祝 讬注拽讘 诇讗 讛讬讛 谞讜讟诇讛 讜讗讬谉 专讜讗讬谉 讬注拽讘 讘拽讘专 讻讗诇讜 讛讜讗 拽讬讬诐 注讻砖讜 讜转讛讗 讬专讜砖转 讬爪讞拽 讘讬讚讜 讜讬讟讜诇 讘讛 专讗讜讘谉 讘讻讜专讛 讗讘诇 讗诐 讛讬讛 讬注拽讘 讘讻讜专 讻砖讬讘讗 诇讞诇讜拽 讛讜讗 讜讗讞讬讜 注诐 讗讞讬 讗讘讬讛诐 谞讜讟诇 专讗讜讘谉 注诐 讗讞讬讜 讞诇拽 讘讻讜专转 讗讘讬讜 讜讛讜讗 谞讜讟诇 讘讛 讘讻讜专讛 砖讛专讬 讗诇讜 讛讬讛 讗讘讬讜 拽讬讬诐 讘砖注讛 诪讬转转 讛讝拽谉 讛讬讛 谞讜讟诇讛 讜讻诇 砖讬注拽讘 讗诇讜 讛讬讛 拽讬讬诐 讛讬讛 谞讜讟诇 讛专讬 讘谞讬讜 拽诪讬诐 转讞转讬讜 讜讘讻讜专 讝讛 谞讜讟诇 讘讛 讞诇拽 讘讻讜专讛 讜诪注转讛 讘谞讜转 爪诇驻讞讚 谞讟诇讜 讻诇 讞诇拽 讘讻讜专转 讗讘讬讛诐 讘谞讻住讬 讞驻专 讜讗驻讬诇讜 诪转 爪诇驻讞讚 讘讞讬讬 讞驻专 讜讘转诇诪讜讚 讛诪注专讘 讗诪专讜 谞讗诪专 诪砖驻讟 诇注谞讬谉 讻驻讬诇讗 讜谞讗诪专 诪砖驻讟 诇注谞讬谉 驻砖讬讟讛 诪讛 诇注谞讬谉 驻砖讬讟讛 讗转讛 专讜讗讛 讗转 讛讘谉 讻讗诇讜 讗讘讬讜 拽讬讬诐 诇讬讟讜诇 驻砖讬讟转讜 讗祝 诇注谞讬谉 讻驻讬诇讛 讗转讛 专讜讗讛 讗转 讛讘谉 讻讗诇讜 讗讘讬讜 拽讬讬诐 诇讬讟讜诇 讘讻讜专转 讗讘讬讜 讜讗诇讜 讛讬讜 讘谞讜转 爪诇驻讞讚 讝讻专讬诐 讜讗讞讚 诪讛诐 讛讬讛 讘讻讜专 诇讗 讛讬讛 谞讜讟诇 讻诇 讘讻讜专转 爪诇驻讞讚 讘谞讻住讬 讞驻专 讗诇讗 砖讻诇 讛讗讞讬诐 谞讜讟诇讬诐 讗讜转讛 讜讛讜讗 谞讜讟诇 讘讛 讘讻讜专讛 讜讬砖 讞讜诇拽讬诐 诇讜诪专 诇讬讟讜诇 讗转 讻诇讛 讜讗讬谞讜 讻诇讜诐 讜诪诪讛 砖讻转讘谞讜 砖讗讬谉 讛讘讻讜专 谞讜讟诇 讘专讗讜讬 讗转讛 诇诪讚 砖讗讞讚 诪谉 讛讗讞讬诐 讛驻砖讜讟讬诐 砖诪转 拽讜讚诐 砖讞诇拽讜 讗讬谉 讛讘讻讜专 谞讜讟诇 讘讛 讘讻讜专讛 砖讛专讬 讬专讜砖转 讗讞 讛讬讗 讜讗注"驻 砖讗诇讜 讛讬讛 讗讘讬讜 拽讬讬诐 讛讬讛 讛讜讗 讬讜专砖 讛专讬 诪"诪 专讗讜讬 讛讜讗 讜讛转讘讗专 讘讙诪' 砖讘谞讜转 爪诇驻讞讚 谞讟诇讜 注讜讚 讞诇拽 专讘讬注讬 砖诪转 诇讛诐 讗讞讚 诪讗讞讬 讗讘讬讛诐 讜讞诇拽讜 注诐 砖讗专 讗讞讬 讗讘讬讛诐 讘讗讜转讜 讞诇拽 讜诪"诪 诇讗 讛讝讻讬专 讘诪砖谞讛 讝讜 讗诇讗 讗讜转诐 砖讬专砖讜 诪讗讘讬讛诐:

诪讜. 讘注讬 专诪讬 讘专 讞诪讗 讗讘讬 讛讗讘 讜讗讞讬 讛诪转 讻讙讜谉 讗讘专讛诐 讜讬注拽讘 讘谞讻住讬 注砖讜 讗讬讝讛 诪讛诐 拽讜讚诐. 讗诪专 专讘讗 转讗 砖诪注 讛讗讘 拽讜讚诐 诇讻诇 讬讜爪讗讬 讬专讬讻讜. 讛"谞 讗讘专讛诐 拽讜讚诐 诇讬注拽讘. 讜专诪讬 讘专 讞诪讗 讬讜爪讗讬 讬专讻讜 砖诇讜 讜诇讗 讬讜爪讗讬 讬专讬讻讜 砖诇 讘谞讜. 讛讬诇讻讱 讬注拽讘 拽讜讚诐, 讚讻讬 转谞谉 讛讗讘 拽讜讚诐 诇讻诇 讬讜爪讗讬 讬专讻讜 讛谞讬 诪讬诇讬 诇讬讜爪讗讬 讬专讻讜 砖诇讜, 讗讘诇 诇讬讜爪讗讬 讬专讻讜 砖诇 讘谞讜 砖讛谞讞诇讛 专讗讜讬讛 诇讜, 讻讙讜谉 讬爪讞拽 砖谞讞诇转 注砖讜 专讗讜讬讛 诇讜 讬转专 诪讗讘专讛诐, 讗讬谉 讗讘专讛诐 拽讜讚诐 诇讬注拽讘 砖讛讜讗 讬讜爪讗讬 讬专讻讜 砖诇 讬爪讞拽. 讛"谞 诪住转讘专讗 讚拽转谞讬 讝讛 讛讻诇诇 讻诇 讛拽讜讚诐 讘谞讞诇讛 讬讜爪讗讬 讬专讻讜 拽讜讚诪讬谉 讜讗诇讜 讗讬转讬讛 诇讬爪讞拽 讬爪讞拽 拽讜讚诐 讛砖转讗 讚诇讬转讬讛 诇讬爪讞拽 谞诪讬 讬注拽讘 拽讜讚诐 砖诪注 诪讬谞讛. 讜讟注诪讜 砖诇 讚讘专 诇驻讬 砖专讜讗讬谉 讗转 讛谞讻住讬诐 讻讗诇讜 讛讬讜 砖诇 讬爪讞拽, 讜讬注拽讘 讘谞讜 专讗讜讬 诇讬专砖讜 讬转专 诪讗讘专讛诐 讗讘讬讜, 讻讚讘专讬专谞讗 讚讻诇 讛拽讜讚诐 讘谞讞诇讛 专讜讗讬谉 讗转 讛谞讻住讬诐 讻讗诇讜 讛讬讜 砖诇讜:



讙. 讘谞讜转 爪诇驻讞讚 谞讟诇讜 砖诇砖讛 讞诇拽讬诐 讘谞讞诇讛 讞诇拽 讗讘讬讛诐 砖讛讬讛 诪讬讜爪讗讬 诪爪专讬诐 讜讞诇拽讜 注诐 讗讞讬讜 讘谞讻住讬 讞驻专 讜砖讛讬讛 讘讻讜专 讜谞讟诇 砖谞讬 讞诇拽讬诐. 讛讗讬 谞讞诇讛 讚拽转谞讬 讙讘讬 讘谞讜转 爪诇驻讞讚 讗住讬拽谞讗 (诇讛诇谉 讘讙诪') 讚讗驻讬诇讜 讘讞诇讜拽转 讗专抓 讬砖专讗诇 拽讗讬, 讻诪讗谉 讚讗诪专 诇讬讜爪讗讬 诪爪专讬诐 谞转讞诇拽讛 讛讗专抓. 讜讻讬爪讚 谞讟诇讜 砖诇砖讛 讞诇拽讬诐, 讞诇拽 爪诇驻讞讚 讗讘讬讛谉 砖讛讬讛 诪讬讜爪讗讬 诪爪专讬诐 砖谞转讞诇拽讛 诇讛谉 讛讗专抓, 讜讞诇拽讜 注诐 讗讞讬讜 讘谞讻住讬 讞驻专 讗讘讬讜 砖讙诐 讛讜讗 讛讬讛 诪讬讜爪讗讬 诪爪专讬诐, 讜砖讛讬讛 爪诇驻讞讚 讘讻讜专 讜谞讟诇 讘' 讞诇拽讬诐. 讜诇讗讜 谞讟诇 诪诪砖 讗诇讗 诪讗讬 讚砖拽诇谉 讘谞转讬讛 诪讞诪转讬讛 拽专讬 谞讟诇.

专"砖 讘讚"讛 讛讻讬 谞诪讬 讻讜' 讛讗讘 拽讜讚诐 诇注讜诇诐 诇讗讞讬 讛讗讘 讜讗讞讬 讛讗讘 拽讜讚诪讬谉 诇讗讞讜转 讛讗讘 讜讗讞讬 讛讗讘 讻讜' 讻爪"诇 讜谞"讘 讻讱 讛讜讗 讘讻诇 讛谞讜住讞讗讜转 讜专讗讜讬 诇讛讬讜转 讻转讜讘 讘诪拽讜诐 讗讞讬 讛讗讘 讗讞讬 讛诪转 讜注讜讚 驻砖讬讟讗 砖讛讜讗 拽讜讚诐 诇讗讞讬讜 讜讙诐 讛诇"诇 拽讜讚诐 诇讗讞讬讜 讗诇讗 讛讻讬 拽讗诪专 拽讜讚诐 诇讗讞讬 讛诪转 诪谉 讛讗讘 讜讻讗讬诇讜 讗诪专 拽讜讚诐 诇讗讞讬谉 诪谉 讛讗讘 讜讛讬讬谞讜 讗讞讬讜 砖诇 诪转 砖讛专讬 诇讗 拽讗诪专 诇讗讞讬讜 讜讚讜"拽:


讘讗"讚 讜讗讘讬 讛讗讘 拽讜讚诐 诇讗讞讬 讗讘讬 讛讗讘 讜讗讞讬 讗讘讬 讛讗讘 讜讗祝 讗讞讜转讜 拽讜讚诪讬谉 诇讗讘讬 讗讘讬 讛讗讘 讻讜' 讻爪"诇:





专砖"砖

讙诪专讗 讗"专 转"砖 讛讗讘 拽讜讚诐 诇讻诇 讬讜爪讗讬 讬专讬讻讜. 谞诇注"讚 讚诇专讘讗 谞诪讬 讚讬讬拽讬谞谉 讬讜爪讗讬 讬专讬讻讜 讜诇讗 讬讜爪讗讬 讬专讬讻讜 砖诇 诪转 讜诇讻谉 诇讚讬讚讬讛 谞诪讬 讘谉 拽讜讚诐 诇讗讘 讻讚讗讬转讗 讘讘专讬讬转讗 诇注讬诇 (拽"讞 讘') 讜讛转讜住' 砖讻转讘讜 讚专讘讗 讟注讛 讘讝讛 转诪讜讛 讘注讬谞讬:



专"砖 讚"讛 讛讻讬 谞诪讬. 诇讘谞讬 砖诪注讜谉 讜诇讜讬 讜讗诐 讗讬谉 讻讜' 讜诇讗 讘谞讬 讘谞讬诐 讜诇讗 讘谞讜转 讘谞讬诐 转转谞讜 诇讘谞讜转讬讛谉. 讻爪"诇:



讘住讛"讚 讛讗讘 拽讜讚诐 诇注讜诇诐 诇讗讞讬 讜讗讞讬 拽讜讚诪讬谉 诇讗讞讜转 讜讗讞讜转 拽讜讚诪讬谉 诇讗讘讬 讛讗讘 讜讗讘讬 讛讗讘 拽讜讚诐 诇讗讞讬 讛讗讘 讜诇讗讞讜转讜 讜讗讞讬 讛讗讘 讜讗祝 讗讞讜转讜 讻讜'. 讻"谞 诇讛讙讬讛 讜注讬' 专砖"诇 讜讘"讞. 讜讛讙讛讛 砖讘讙诇讬讜谉 诪砖讜讘砖转:



专"砖 讚"讛 讜讞诇拽讜 注诐 讗讞讬讜. 诇讘讚 讞诇拽 注爪诪谉 砖讙诐 讛诐 讬爪讗讜 诪诪爪专讬诐. 诇"讬 诪谞讬谉 诇讜. 讜谞"诇 讚讟"住 讛讜讗 讜讻爪"诇 讗诐 讙诐 讛诐 讻讜':



专"砖 讚"讛 讜砖讛讬讛 爪诇驻讞讚 讘讻讜专. 讜讗诐 讛讬讛 讗讘讬讜 讘讻讜专 讗祝 讛讜讗 谞讜讟诇 驻讬 砖谞讬诐 讻讜' 砖讗诐 讛讬讛 讬注拽讘 讘讻讜专 讻讜' 讛专讬 讘讗 专讗讜讘谉 讻讜'. 诇砖讜谞讜 讗讬谞讜 诪讚讜讬讬拽 讚诪砖诪注讜 讚讬砖 注讚讬驻讜转讗 诇专讗讜讘谉 讛讘讻讜专 诪讬转专 讗讞讬讜 讘讞诇拽 讘讻讜专转讜 讚讬注拽讘 讘谞讻住讬 讬爪讞拽 讜讝"讗 讚讻讬讜谉 砖诪转 讬注拽讘 讘讞讬讬 讬爪讞拽 讛讜讬 讬专讜砖转讜 讘谞讻住讬 讬爪讞拽 讘讬谉 讞诇拽 驻砖讬讟讜转讜 讜讘讬谉 讞诇拽 讘讻讜专转讜 专讗讜讬 讜讗讬谉 诇专讗讜讘谉 讘讛诐 讬转专讜谉 诪讗讜诪讛 注诇 砖讗专 讗讞讬讜. 讗讜诇诐 诇砖讜谞讜 讝讛 谞诪砖讱 讗讞专 专讗砖讬转 讚讘专讬讜 讗砖专 讻讘专 转驻砖讜讛讜 讛转讜住驻讜转:



讘讗"讚 (讘讚祝 讛住诪讜讱) 讜讗讬 诇讗砖诪注讬谞谉 讚诇讬"诪 谞转讞诇拽讛 讛讗专抓. 转诪讜讛 讚讘砖诇诪讗 讗讬 讛讜讛 讬讚注讬谞谉 讚讛讛讜讗 讗讞讗 诪讬转 拽讜讚诐 讞驻专 讗讘讬讛谉 砖驻讬专 讛讜讛 诪讬砖转诪注 讚讗讬 诇讘讗讬 讛讗专抓 讛专讬 讗讬谉 诇讜 讘砖讘讬诇 注爪诪讜 讻诇讜诐 专拽 诪讛 砖讛讬讛 讬讜专砖 诪讞驻专 注"讬 讞讝专转 讗讞讬讜 讜讻讬讜谉 讚诪转 拽讜讚诐 讗讬谉 讬讜专砖讬诐 诪讻讞讜 讗诇讗 诪讗讘讜讛讜谉 拽讗 讬专转讬 讻讚诪讜讻讞 诇拽诪谉 (拽谞"讟 讘') 注"砖 讘驻讬' 讚"讛 讜诪砖谞讬. 讗讘诇 砖诪讗 诪转 讗讞专 诪讬转转 讗讘讬讜 讜讬专砖 讞诇拽讜 讜讗讞"讻 讛诪讛 讬讜专砖讬诐 讗讜转讜 注讬' 诇拽诪谉 (拽讬"讞 讘') 讜讘驻讬专讜砖讜 砖诐 讚"讛 讛"谞 转专讬 讗讞讬 讻讜'. 讜讗讜诇讬 讬讻讜讬谉 诇住讘专转 专"驻 讚诪拽砖讛 砖诐 诪讝讛 诇诪"讚 诇讘讗讬 讛讗专抓 注诪砖"讻 砖诐:

